CoCo壱番屋:

ข้อมูลทั่วไปเกี่ยวกับ Brand: สำหรับร้านนี้ทางกลุ่มบริษัท Fuji Restaurant ในไทยได้มองเห็นโอกาสทางธุรกิจในไทย และได้ซื้อ Franchise ร้านนี้มาจากญี่ปุ่น โดยปัจจุบันมีประมาณ 20 สาขาในไทย ทั้งกทม และตามหัวเมือง (ดูรายละเอียดจาก website: www.cocothailand.com)

ร้านที่สาขา Future Park รังสิตนี้ อยู่ตรงชั้น G ฝั่งโรบินสัน (ใกล้ประตูฝั่งถนนพหลโยธิน) จะมีลักษณะเป็นห้องแนวลึกเข้าไป ไม่กว้างมาก ที่นั่งค่อนข้างติดๆกัน เนื่องจากห้างนี้เป็นห้างขนาดใหญ่และศูนย์รวมของรถขนส่งสาธารณะทางฝั่งเหนือของกรุงเทพ และอยู่ใกล้มหาวิทยาลัยดังๆย่านรังสิต ประกอบกับร้านนี้อยู่ในตำแหน่งที่ค่อนข้างใกล้จุดเข้าออก ดังนั้นจึงค่อนข้างมีลูกค้าอยู่ตลอดครับ

ความพิเศษและจุดเด่นของร้านนี้ คือ “ความอร่อยที่เลือกได้” โดยลูกค้าสามารถเลือกสรรข้าวแกงกระหรี่จานโปรดในแบบฉบับเฉพาะของตัวเอง ซึ่งเลือกได้ตั้งแต่ปริมาณข้าว น้ำซอสราดหน้าที่มีให้เลือกถึง 3 ประเภท ตั้งแต่ซอสแกงกระหรี่รสชาติต้นตำรับ ซอสแกงกระหรี่ที่เลือกระดับความเผ็ดได้ถึง 5 ระดับ ตั้งแต่เผ็ดน้อยไปจนถึงเผ็ดมากหรือซอสสูตรพิเศษขึ้นชื่ออย่างซอสฮายาชิ (ไม่สามารถเลือกระดับความเผ็ดได้) ที่ทำจากเนื้อวัวชั้นเยี่ยม ซึ่งเป็นสูตรเฉพาะของทางร้าน นอกจากนี้ยังมีท้อปปิ้งให้เลือกผสมผสานได้ตามความชอบอย่างหลากหลาย สรุปว่าเราสามารถเลือกระดับส่วนประกอบในจานข้าวแกงกะหรี่ได้ 4 อย่างคือ

1. ปริมาณข้าว 150g/230g/350g/450g/550g (ปกติมาตรฐาน 230g ถ้าเลือกลดข้าวเป็น 150g จะลด 20 บาท)
2. ปริมาณแกงกะหรี่ 100g/200g (รู้สึกว่าเดี๋ยวนี้ไม่สามารถปรับตรงนี้ได้ เท่าที่ผมดูในเมนู)
3. เลือกระดับความเผ็ด 1 – 5
4. Topping หลากหลายเช่น ชีส ผักโขม มะเขือม่วง ข้าวโพด หมูกิมจิ …. ช่วงราคา 20 – 60 บาท

**ล่าสุดที่ได้ไปทาน รู้สึกเค้าจะมีการปรับรูปลักษณ์เมนูใหม่ให้ลูกค้าอ่านดูเข้าใจง่ายขึ้นในการสั่งครับ


คราวนี้ที่ผมมาคนเดียวสั่งเป็น ข้าวแกงกะหรี่หน้าไข่ไก่ทอด (Fried Chicken Omelet Curry) ผมเห็นในเมนูเขียนกำกับว่า “New” เลยลองสั่งมาดู ราคาจานนี้ปกติไม่ลดไม่เพิ่มอะไร 170 บาท จริงๆผมว่ามันก็คือข้าวห่อไข่นั่นเองครับ ถ้าสั่งเป็นข้าวแกงกะหรี่ปกติต่างๆ (ไม่ใช่แบบซอสสูตรพิเศษ) สามารถเลือกความเผ็ดได้สูงสุดระดับ 5 ผมขอสั่งแค่ 3 พอมื้อนี้ อยากทานไม่จัดครับ และสั่งเพิ่ม topping เป็นเบคอนผัดผักโขมและข้าวโพด (40 บาท) เค้าจะใส่แยกจานมาให้ต่างหากไม่ได้โปะมาในข้าวห่อไข่ ราคาทั้งหมดในเมนูรวม VAT 7% แล้ว แต่ต้อง +service charge 10%

เรื่องรสชาติผมคงไม่ต้องบรรยายอะไรมาก เพราะมาตรฐานเดียวกันทุกสาขา รสชาติของที่นี่ผมชอบเป็นทุนเดิมอยู่แล้ว ตัวแกงกะหรี่เข้มข้นดี ผมจะชอบปรุงโดยใส่ซอสที่เค้ามีให้เล็กน้อย และกินแกล้มกับผักดองหวานที่เค้าใส่กระปุกไว้ที่โต๊ะ เอาเป็นว่าผมตักทีเกือบหมดกระปุกครับ :)

สรุปว่ารสชาติเป็นไปตามมาตรฐาน เรื่องบริการผมว่าปกติ เนื่องจากเป็นร้านลักษณะ chain มีหลายสาขา ดังนั้นผมให้ 3 ดาว
